KIRJALLINEN KYSYMYS P-0348/03 esittäjä(t): Roberta Angelilli (UEN) komissiolle. Rooman kaupungin holdingyhtiön perustaminen — mahdollinen eturistiriita yleisen edun ja yhtiön edun välillä.



Virallinen lehti nro 161 E , 10/07/2003 s. 0212 - 0213



KIRJALLINEN KYSYMYS P-0348/03 esittäjä(t): Roberta Angelilli (UEN) komissiolle (6. helmikuuta 2003) Aihe: Rooman kaupungin holdingyhtiön perustaminen mahdollinen eturistiriita yleisen edun ja yhtiön edun välillä Rooman kaupunginhallitus antoi äskettäin ehdotuksen päätökseksi, jonka mukaan se saattaa perustaa holdingyhtiön. Uusi holdingyhtiö ottaisi haltuunsa kaikki osuudet niistä 83:sta yhtiöstä, joissa kaupungilla on päätäntävaltaa. Päätösehdotus herättää lukuisia kysymyksiä tällaisten yhtiöiden toiminnasta ja niiden legitiimiydestä julkisista palveluhankinnoista annetun yhteisön lainsäädännön suhteen. Kyseiset yhtiöt tarjoavat muun muassa joitakin yleishyödyllisiä palveluja, kuten kaupunkien sisäinen ja ulkopuolinen liikenne, jätteiden keräys ja käsittely sekä vedenjakelupalvelut. Uuden holdingyhtiön tarkoituksena olisi niiden toiminnan strateginen koordinointi ja järkeistäminen. Tosiasiassa yhtiön tarkoituksena, joka on sen ohjesäännössä määritelty hyvin suurpiirteisesti ja erittäin epämääräisesti ja monitulkintaisesti, on lisäksi tarjota Rooman kaupungille palveluja, jotka yhtiön yleisluonteisuuden perusteella voisivat kattaa myös julkisia palveluja. Tällaiset palvelut annettaisiin kyseisen yhtiön tehtäväksi ohjesääntöön sisältyvän lausekkeen nojalla eikä julkisia palveluja koskevan yhteisön säännöstön edellyttämän tarjouspyyntömenettelyn kautta (julkisista tavaranhankinnoista annettu direktiivi 92/50/ETY(1) ja julkisista palveluhankinnoista annettu direktiivi 97/52/EY(2)). Lisäksi kaupunginhallituksen aikaisemmin harjoittaman päätäntävallan siirtäminen osakeyhtiölle edellyttää suurta varovaisuutta mitä tulee yhdenvertaista kohtelua ja palvelujen jatkuvuutta koskeviin periaatteisiin (jotka yhteisöjen tuomioistuin on vahvistanut muun muassa asioissa C-126/01 ja C-280/00). Tässä tapauksessa kun vastuuta siirretään pois julkiselta elimeltä, jonka pitäisi turvata näiden periaatteiden noudattaminen ja joka tämän vuoksi on etuoikeutetussa asemassa, sellaiselle juridiselle henkilölle, johon sovelletaan yksityisoikeutta, jonka tarkoituksena on hallinnoida osakkaidensa varoja ja joka pääsisi näin etuoikeutettuun asemaan ilman mitään markkinoille annettavia takeita. Edellä esitetyn perusteella ja ottaen huomioon, että kyseisen yhtiön perustamiseen liittyy muitakin epäilyttäviä seikkoja, joita käsittelen kahdessa myöhemmin esittämässäni kysymyksessä (joiden aiheina ovat epäilyt kilpailusäännöstön rikkomisesta ja epäilyt julkisia palveluja koskevien säännösten rikkomisesta), pyydän komissiota vastaamaan seuraaviin kysymyksiin: 1. Katsooko komissio, että edellä mainittu ehdotus on vastoin julkisista palveluhankinnoista annettuja säännöksiä? 2. Mitä mieltä komissio on edellä kuvatusta tilanteesta ja etenkin siitä ristiriidasta, että yhtiöllä on yksityisoikeudellinen asema, mutta sen tarkoituksena on tarjota julkisia palveluja? (1) EYVL L 209, 24.7.1992, s. 1. (2) EYVL L 328, 28.11.1997, s. 1. Frits Bolkesteinin komission puolesta antama vastaus (11. maaliskuuta 2003) Komissio haluaa aivan ensimmäiseksi ilmoittaa arvoisalle parlamentin jäsenelle olevansa tietoinen ongelmista, joita on aiheutunut siitä, että paikallisia julkispalveluja koskeva Italian lainsäädäntö ei ole kaikilta osin yhdenmukainen julkisia hankintoja ja toimilupia koskevan yhteisön oikeuden kanssa. Kyseinen lainsäädäntö on juuri aiheena rikkomismenettelyssä, jonka yhteydessä komissio on hiljattain lähettänyt Italian hallitukselle täydentävän virallisen ilmoituksen. Tarkasteltaessa kysymystä sellaisen holdingyhtiön perustamisesta, jolle siirretään hankintaviranomaisen omistusosuudet sen määräysvallassa olevissa yhtiöissä, komissio arvioi, että osuuksien hallinta hankintaviranomaisen omistaman holdingyhtiön kautta mikä tosin saattaa vaikuttaa osakkuusyhtiöiden ja hankintaviranomaisen suhteen laatuun ei ole sinänsä ratkaiseva tekijä sen arvioimiseksi, onko palvelusopimusten myöntäminen mainituille hankintaviranomaisen määräysvallassa oleville yhtiöille julkisia hankintoja ja toimilupia koskevan yhteisön oikeuden mukaista.